Iibruu 7 | Bible.is\n1Da Melkizedek ya we wi a taak bout, im did a king fi Sielem, an did a di priis fi di Muos Ai Gad tu. A im did miit op Iebriyam an bles im wen Iebriyam did jos a kom bak a im yaad afta im go biit aaf di king dem. 2Iebriyam tek wan outa evri ten sitn we im did get iina di waar an a kyari go bak a im yaad an gi im. Nou di niem Melkizedek riili miin ‘king we du wa rait,’ bot den ‘king fi Sielem’ kyari wan difrant miinin, dat miin ‘king we mek piis.’ 3Melkizedek naa no mada, im naa no faada, im naa no fambili chrii fi shuo a we im kom fram. Im neehn baan an im neehn ded, laik Gad Bwai Pikni im tan wan priis fi eva.\n4Jos tingk bout ou big im bi, wen aal wan man laka Iebriyam, we a di faada fi di uol Izrel, gi im wan outa evri ten sitn we im did tek we! 5Nou di laa se, aal a Liivai pikni pikni dem go dong we ton priis fi tek wan outa evri ten sitn fram Gad piipl dem. Dat miin se fi dem uona piipl a gi dem wan outa evri ten, iivn duo dem piipl de a Iebriyam pikni pikni dem go dong tu. 6Da man ya duo, Melkizedek, nobadi kudn shuo se im kom fram Liivai fambili bot im get wan outa evri ten fram Iebriyam. An a im did aal bles Iebriyam tu — wen a Iebriyam Gad did mek pramis tu. 7An evribadi don nuo aredi se sumadi we a bles sumadi els, biga dan di wan we a get bles. 8Nou, di priis dem we kom fram Liivai, we get wan outa evri ten, di uol a dem ded, bot Melkizedek we get wan outa evri ten, Gad wod tiich se im no ded. 9An wi kuda se Liivai imself, we get wan outa evri ten sitn, did pie Melkizedek wan outa evri ten tu di taim wen Iebriyam did gi im wan outa fi im ten. 10Kaaz wen Melkizedek did miit Iebriyam, Liivai neehn baan yet an a Iebriyam fambili Liivai wudaana kom fram.\n11Gad did gi di Izrel piipl dem di laa. Di priis dem did fi kom fram Liivai fambili an dem did impuotant tu di laa. Nou ef di priis dem fram Liivai fambili kuda du aal we dem did fi du, wan difrant kaina priis wudn afi kom? Wan we tan laka Melkizedek, an we no kom fram Ieran fambili, no chuu? 12Wen Gad chienj di kaina priis we kom, di laa mos chienj tu.\n13Im we wi a taak bout, im kom fram wan difrant chraib an nobadi fram da chraib de neva wok az priis a di alta yet. 14Kaaz evribadi mos nuo aredi se a Juuda wi Laad kom fram, an Muoziz neva se priis ago kom fram da chraib de. 15An aal a wa wi se, dat klier klier ef sumadi laka Melkizedek kom ton priis, 16an im no kom ton priis sieka di fambili we im kom fram laik ou di laa se it fi go. Im ton priis kaaz im kyaahn ded — an dat powaful. 17Kaaz Gad wod se, “Yu ago ton wan priis fi eva, jos laka Melkizedek.”\n18So di fos laa did put wan said kaaz it neehn wot notn, an it kudn du wa it did fi du. 19Kaaz di laa kudn mek notn ton aal we it fi ton. Bot nou Gad gi wi sitn beta fi luk faawod tu an dat bring wi kluos tu im.\n20An Gad neehn mek im priis an no mek wan pramis tu. Im did mek wan pramis! Bot did ada priis dem did ton priis an im neehn mek no pramis. 21Bot Jiizas did ton wan priis wen Gad pramis im se, “Mi, di Laad pramis se yu ago bi wan priis fi eva, An mi naa go chienj mi main!” 22An kaaz Gad aal mek pramis wid Jiizas, dis shuo se Jiizas mek di pramis we Gad gi wi beta dan di uol wan fi shuor shuor.\n23Nou a uol iip a priis yu did afi av. Kaaz priis wuda ded an so ada priis wuda afi kom tek uova. 24Bot Kaaz Jiizas naa no ded a ded, im ago tan priis fi eva an nobadi naa tek uova fram im. 25Piipl kyan kom tu Gad sieka im an im kyan siev dem piipl de fi eva an eva. Im kyan siev dem fi eva kaaz im naa ded so im kyan aalwiez taak tu Gad fi dem.\n26Liida fi priis we komiin laik Jiizas, a riili di kaina liida fi priis we wi niid. Im mek Gad api iina evri kaina wie. Im no du notn rang, im neva sin. Nobadi kyaahn bliem im fi notn. Gad mek im difrant, im no komiin laka sina piipl. An Gad riez im op ai ai, aiya dan aal evn. 27Im no tan laik di ada liida dem fi di priis dem we afi bon sakrifais fi fi dem sin an den fi di piipl dem sin die afta die afta die. Nuo sa. Im sakrifais imself gi Gad wan taim, fi evribadi, an a it dat. 28Di Laa gi piipl we wiik an we wi du rang, pozishan fi ton di liida fi priis. Bot di pramis we Gad mek, we kom afta di laa, da pramis de mek di Bwai Pikni liida fi di priis dem. An im ton di wan we kyan du evriting we im sopuoz fi du fi eva.\nContinue to Iibruu 8 »


Nuozibele an di chrii schraan a ier - 对外汉语故事集\nNuozibele an di chrii schraan a ier 诺孜贝儿和三根头发\nBak inna di diez, chrii gyal pikni go kalek faiyastik.\nDi die did at, so dem go dong a di riva fi swim. Dem ramp an splash op an swim inna di waata.\nAal af a sodn, dem riyalaiz se di taim liet. Dem ori op an go bak a di vilij.\nWen dem nieli riich uom, Nuozibele put ar an a ar nek. Shi figet ar chien! “Du, kom bak wid me!” shi beg ar fren dem. Bot ar fren dem se it did tuu liet.\nSo Nuozibele go bak a di riva bai arself. Shi fain di chien an did a ori op go uom. Bot shi get laas inna di daaknis.\nWie out shi si lait a kom fram wahn ot. Shi ori op an go tuwaadz it an nak pan di duor.\nShi did fraitn so tel, wahn daag uopm di duor an se, “Wa yu waahn?” “Mi laas an mi niid somwe fi slip,” Nuozibele se. “Kom iihn, ar mi ago bait yu!” di daag se. So Nuozibele go iihn.\nDen di daag se, “Kuk fi mi!” “Bot mi neva kuk fi no daag bifuor,” shi ansa se. “Kuk, ar mi ago bait yu!” di daag se. So Nuozibele kuk som fuud fi di daag.\nDen di daag se, “Spred di bed fi mi!” Nuozibele ansa se, “Mi neva spred no bed fi no daag bifuor.” “Spred di bed, ar mi ago bait yu!” di daag se. So Nuozibele spred di bed.\nEvridie shi afi kuk an swiip an wash fi di daag. Den wan die di daag se, “Nuozibele, tide mi a go luk fi som a mi fren dem. Swiip out di ous kuk di fuud an wash mi tingz dem bifuor mi kom bak.”\nAz suuhn as di daag go we, Nuozibele tek chrii schraan a ier fram outta ar ed. Shi put wan ier anda di bed, wan biyain a di duor, an wan inna di animal pen. Den shi ron go a ar yaad az faas az shi kyan.\nWen di daag kom bak, im luk fi Nuozibele. “Nuozibele, we yu de?” im baal out. “Mi de ya, anda di bed,” di fos ier schraan se. “Mi de ya, biyain a di duor,” di sekan ier schraan se. “Mi de ya, inna di animal pen,” di tord ier schraan se.\nA da taim de, di daag riyalaiz se Nuozibele trik im op. So im ron an ron aal di wie go a di vilij. Bot Nuozibele breda dem did a wiet de pan di daag wid som big stik. Di daag ton bak an ron we an nobadi no siim sins.\n译文: Georgette McGlashen\nWahn Biini Siid: Di Stuori Bout Wangaari Matai Chikin an Milipiid Dangki Pikni Sakiima Sang Anansi an Wizdom Di Die Mi Lef Mi Yaad Fi Go Toun En an Iigl


Jan 18 | Bible.is\n1Afta Jiizas don prie, im an im falara dem kraas uova wan riva we dem kaal Kijran. Wan gyaadn did de de, an im an im falara dem go iin de. 2(Nou Juudas, di wan we sel out Jiizas, did nuo we di plies de, kaa a nof taim Jiizas yuus tu miit op wid im falara dem de.)\n3So Juudas kom a di plies wid wan gruup a suoja. Di ed priis dem an di Farisii dem sen som a di man dem we gyaad Gad ous de tu. Di uol a dem go iina di gyaadn wid lamp, taach an aal saat a sitn fi fait wid. 4So Jiizas nou, chuu im did don nuo wa did ago apm tu im, waak op tu dem an aks dem se, “A uu unu a luk fa?”\n5“Jiizas we kom fram Nazaret,” dem se.\n6So nou, wen Jiizas se, “A mi dat,” di suoja an di gyaad dem jraa bak an jrap a grong.\n7Den Jiizas aks dem wan neda taim se, “A uu unu a luk fa?” An dem se agen se, “Wi a luk fi Jiizas we kom fram Nazaret.”\n8“Mi jos don tel unu se a mi im,” Jiizas se tu dem. “Ef a mi unu a luk fa, den mek dem man ya we de ya wid mi gwaan.” 9Im se dis ya fi mek wa rait dong iina Gad wod kom chuu. It se, “No iivn wan a dem we yu gi mi, mi no laas.”\n10Saiman Piita did av wan suod, an im jraa it out an chap aaf di rait iez a di sorvant fi di liida fi di priis dem. (Di sorvant did niem Malkos.)\n11Bot Jiizas se tu Piita se, “Put bak yu suod iina it kies! Mi no fi jringk outa di kop we mi Faada gi mi fi jringk outa? Mi no fi sofa?”\n12Afta dat de apm, di suoja dem an dem liida plos di gyaad dem uol aan tu Jiizas an tai op im an dem. 13Dem tek im kyari go a Anos fos. Anos did a Kaiyafas faada-in-laa, Kaiyafas we did a di liida fi di priis dem fi da ier de. 14(Nou Kaiyafas did a di wan we did tel di Juu liida dem se it wuda beta fi wan man ded fi di uol a di Juu piipl dem.)\n15Saiman Piita an wan neks wan a Jiizas falara dem waak bak a di suoja an gyaad dem wen dem did a kyari Jiizas go a Anos. (Nou, da ada falara ya did nuo di liida fi di priis dem, an sieka dat, im fala dem wen dem kyari Jiizas go a di liida fi di priis dem yaad.) 16Bot Piita neehn go iin. Im tan outa duo a di giet. Di ada falara we did nuo di liida fi di priis dem kom bak out an taak tu di uman we did a wok a di giet an kyari Piita go insaid.\n17“Yu a no wan a fi im falara dem tu?” wan sliev gyal we did a wok a di giet aks Piita. “Nuo, mi no wan a dem,” im se tu ar.\n18(Nou it did wel kuol, an so di sorvant dem an di ed priis gyaad dem did a tan op roun wan faiya we dem did mek fi kip dem waam. Piita did tan op de wid dem tu, a waam op imself.)\n19Siem taim dis ya did a gwaan, di liida fi di priis dem did a aks Jiizas kwestiyan bout im falara dem an bout wa im tiich.\n20“Mi taak fi evribadi ier mi,” Jiizas se tu im. “Mi tiich iina di Juu dem choch an iina di yaad we Gad ous de — we paat di Juu piipl dem miit op tugeda. Mi no aid an se notn. 21Wa yu a aks mi dem sitn ya fa? Aks di piipl dem we ier wa mi se. Dem nuo wa mi se.”\n22Wen Jiizas se dis ya, wan a di gyaad dem shat im a baks iina im fies. “A so yu taak tu di liida fi di priis dem?” im aks Jiizas.\n23So Jiizas se tu im se, “Ef mi se sitn rang, den tel evribadi ya-so wa mi se we rang. Bot ef mi onggl taak wa chuu, wa mek yu baks mi?”\n24Den Anos sen Jiizas go a Kaiyafas, di liida fi di priis dem. Im did stil av Jiizas tai op.\n25Nou Saiman Piita did stil tan op a waam op imself, so di piipl dem roun di faiya aks im se, “Yu a no wan a im falara dem tu?” Bot im tel dem nuo. “Mi a no wan a dem,” im se.\n26Di sumadi uufa iez Piita did chap aaf, did a fambili wid wan a di liida fi di priis dem sorvant dem. Ier im tu Piita, “No yu mi si wid im iina di gyaadn?” 27Piita se notn no go so, an siem taim im se so wan ruusta kruo.\n28Orli di neda maanin, di Juu liida dem tek Jiizas fram Kaiyafas ous an kyari im go a di palis we bilang tu Pailat, di man di Ruoman dem put inchaaj a Judiya. Di Juu dem neehn go insaida im yaad, kaa dem did wan fi kip demself kliin iina Gad yai so dat dem kuda get fi nyam di Paasuova fuud. 29So Pailat kom out tu dem an aks dem se “Wa unu se da man ya du rang?”\n30Dem se tu im se, “Ef im a no kriminal, wi wudn kyari im kom tu yu.”\n31Den Pailat se tu dem se, “Tek im an diil wid im bies pan fi unu uona laa.” Bot di Juu liida dem se, “Di laa no lou wi fi kil nobadi.” 32(Nou dis ya apm fi mek we Jiizas did taak bout ou im did ago ded kom chuu.)\n33Pailat den go bak iina di palis, im sen fi Jiizas an aks im se, “Yu a di Juu dem king?”\n34“Yu a se dis ya pan yu uon,” Jiizas aks im bak, “ar ada piipl taak tu yu bout mi?”\n35“It komiin laka se mi a Juu tu yu?” Pailat aks im. “A fi yu uona piipl dem an yu ed priis dem kya yu kom a mi. A we yu du?”\n36So Jiizas se tu im se, “Mi no ruul laka di king dem we de iina di worl. Ef mi did ron tingz laka dem, mi sorvant dem wuda tek op fi mi an fait fi mek dem no ares mi an gi mi uova tu di Juu liida dem. Bot mi no ruul laka di king dem iina di worl.”\n37“So yu a king, den?!”, Pailat aks im. Jiizas ansa im an se, “‘King,’ a di wod yu yuuz. A dis mi did baan fa; a dis ya mek mi kom iina di worl: fi taak tu piipl bout di sitn dem we riili chuu. Evribadi we lov di chuut lisn we mi se.”\n38“Di chuut, a wa dat?” Pailat aks im. Afta Pailat aks Jiizas dis ya, im go out fi taak tu di Juu dem wan neks taim. Im se tu dem, “Mi no si notn we mi fi chaaj im fa. 39Bot a di naamal ting fi mi frii wan prizna gi unu wen a Paasuova taim. Unu waahn mi lego di Juu dem King gi unu”?\n40Dem shout bak se, “A no dis ya man ya wi waahn. Gi wi Barabas. (Nou, Barabas did fait gens di Ruoman dem.)\nContinue to Jan 19 »


Ifiijan 1 | Bible.is\n1Mi a Paal. Gad pik mi fi bi wan a Jiizas Krais apasl, kaaz a dat im did waahn. Mi a rait da leta ya tu aal a Gad piipl we de iina Efisos an we riili chos iina Jiizas. 2Mi a prie se Faada Gad an wi Laad Jiizas Krais, wi shuo unu lov iivn duo wi no dizorv it an gi unu piis iina unu aat.\n3Wi priez Gad. Im a di Gad an Faada fi wi Laad Jiizas Krais. Kaaz wi an Krais Jiizas a wan, Faada Gad mek wi spirit api an mek wi kyan tek paat iina evriting gud we kom fram evn. 4Fram wie bak wen, bifuo Gad mek di worl, im pik wi an mek wi an Jiizas wan. Im pik wi, so dat wi kyan liv kliin an no av notn bad iina wi laif fi kip wi we fram im. Sieka ou im lov wi, 5im mek op im main fram wie bak wen se im wuda tek wi fi im pikni dem, sieka wa Jiizas Krais wuda du. A dat im did waahn an it mek im api. 6Im du aal dem sopm ya so dat wi wuda priez im fi ou im gud an kain tu wi. An im shuo wi ou im gud an kain tu wi wen im sen Jiizas tu wi. 7Jiizas gi op im laif pan di kraas an fi im blod mek wan wie fi frii wi an paadn wi fram wi sin dem. A chuu Gad gud an kain mek dem sopm ya kyan apm. 8An im did riili gud an kain tu wi — gud an kain kyaahn don. Pan tap a dat, im mek wi waiz an kyan andastan evriting. 9An kaaz Gad did waahn wi fi nuo, im tel wi aal a im plan dem we nobadi neva nuo bout. Fram di staat, im did mek op im main fi yuuz Jiizas fi du aal a di sitn dem wa im plan. 10Wen Gad mek op im main se di taim rait, im wi mek Jiizas ruul an av powa uova evribadi an uova aal a di sitn dem we iina evn an wa de pan di ort.\n11Gad mek evriting apm jos laik ou im plan dem fi apm, an fram wie bak wen, im pik wi fi bi im piipl sieka Jiizas an wa im wuda du. 12Im pik wi, so dat wi, we a did di fos wan dem fi chos iina Krais Jiizas, wuda kaaz piipl fi priez Gad, wen dem si ou im big an powaful. 13An wen unu did ier Gad wod — di chuu mesij we siev unu — wen unu biliiv iina Krais Jiizas, Gad gi unu im Uoli Spirit we im did pramis, fi shuo se unu a fi im. 14Di Uoli Spirit a onggl paat a aal a wa Gad pramis fi gi wi. Wi wi get di ada sitn dem wen im don frii aal a im piipl dem. Im du it da wie de so dat piipl wuda priez im wen dem si ou im big an powaful iina evri wie.\n15So nou, sieka aal a dem sitn ya, fram di fos taim mi ier se unu chos iina di Laad Jiizas an dat unu lov Gad piipl, 16mi no tap gi tangks fi unu wen mi a prie. 17Mi prie se di Gad fi wi Laad Jiizas, di Faada we big an powaful iina evri wie, wi kaaz unu fi waiz an andastan evriting, so dat unu kyan nuo im beta. 18Mi prie se Gad wi uopm unu main, so unu kyan andastan di sitn dem we im kaal wi fi tek paat iina. An mi prie se unu wi andastan se di sitn dem we Gad pramis fi gi im piipl dem big an nof. 19Pan tap a dat, mi prie se unu wi andastan se notn kyaahn mach fi im powa we a wok fi di piipl we chos iina im. Da powa de a di siem chrang chrang powa 20we im yuuz mek Jiizas kom bak alaiv an gi im di tap-a-tap pozishan saida im iina evn. 21Fram im ai pozishan wich paat im sidong iina evn, Krais Jiizas ruul uova evri spirit we av powa fi ruul iina dem taim ya an iina di worl we a kom. 22Gad put evriting anda Krais Jiizas fut an gi im powa uova evriting. An Gad mek im di liida fi di choch. 23Nou, di choch a Jiizas badi. Jiizas gi di choch laif, an a im gi evriting evriwe laif.\nContinue to Ifiijan 2 »


Daminiika - Wikipidia\nDi Kamanwelt a Daminiika\nGovament: Yuniteri paalimenchri ripoblik\n• Praim Minista: Roosevelt Skerritt\nIeria: 750 km²\nKaalin kuod: +1-767\nISO 3166 kuod: DM\nIntanet TLD: .dm\nDaminiika, ofishali Di Kamanwelt a Daminiika, a wah ailan nieshan ina di Kiaribiyan Sii. Ina Italian, di niem miin "Sonde", we a weh di die wen Kristifa Kolombos sait di ailan. Di bifuo-Kolombos niem a di ailan wena "Wai'tu kubuli", we miin "Ar badi taal". Di indijinos piipl pah di ailan, di Ailan Kiarib, lib ina terichri komiin laka di Indian risoerv ina Naat Amoerka. Di ofishal languij a Ingglish, bot piipl, espeshali di uola fuok dem, taak wah French Kryuol, ah som taak Ailan Kiarib.\nDaminiika nikniem di Niecha Ail a di Kiaribiyan kaa di ailan losh ah priti. I ab wuoliip a rienfaris, we fulop a rier plaant, animal, ah bod spiishiz. Di Sisru Paarat, di nashinal bod, de pan di nashinal flag. Di ikanami a di konchri dipen muosli pah tuorizim ah agrikolcha.\nIna 1978 Daminiika get indipendans frah Britn.\nDi las' time da page yah change a 19:31 pon 9 April 2018.


Shaat tuori - Wikipidia\nShaat tuori a piis a pruoz fikshan, we kiah riid ina singgl sitin. Imoerjin frah hoerlia uoral tuoritelin chradishan ina di 17t senchri, di shaat tuori gruo fi ingkompas wah badi a wok daivoers so tel idifai hiizi kiaraktaraizieshan. Ina imuos pruototipikal faam di shaat tuori fiicha wah sumaal kyaas a niem kiarakta, ah fuokos pah self-kantien insident wid di intent fi ivuok wah "singgl ifek" ar muud. Ina so dwiin, shaat tuori mek yuus a plat, rezonans, ah adaels dainamik kompuonent tu for grieta digrii dah wa tipikal fi anikduot, yet tu for lesa digrii dah navl. Wails di shaat tuori muosli distingk frah di navl, aata a buot jinarali jraa frah wah kaman puul a litareri tekniik.\nShaat tuori no ab no set lent. Pah di mata a wod kount no ofishal dimaakieshan no de bitwiin anikduot, shaat tuori, ah navl. Di faam paramita ditoermin bai di retarikal ah praktikal kantex we di sed tuori projuus ah kansida ina, so dat wa kanstityuut shaat tuori maita difrah bitwiin jaahra, konchri, era, ah kamentieta. Sieh laka di navl, di shaat tuori pridaminant shiep riflek di dimaan a di avielebl maakit fi poblikieshan, ah di evaluushan a di faam siim se ikluosli tai tu di evaluushan a di poblishin indoschri ah di sobmishan gaidlain a di kanstityuent ousdem.\nDi shaat tuori kansida az buot prentisship faam prisiidin muo lenti wok, ah az kraaf faam ina iwona rait, kalek tugiada ina buk a simila lent, prais, ah dischribyuushan az navl. Shaat tuori raita maita difain deh wok az paat a di aatistik ah poersnal expreshan a di faam. Deh maita atemp azwel fi rizis kiatigaraizieshan bai jaahra ah fix faamieshan.\n↑ Poe, Edgar Allan. Edgar Allan Poe: Essays and Reviews, 1984. Library of America, piej 569–77. \n↑ Cuddon, J. A. The Penguin Dictionary of Literary Terms and Literary Theory, 3d idishan, 1999. Penguin, London, piej 864.\n↑ Abrams, M. H., Glossary of Literary Terms, 7t idishan, 1999. Harcourt Brace, Orlando, FL., piej 286–287.\nLast edited on 28 July 2016, at 01:51\nKantent avielobl fi anda CC BY-SA 3.0 anles nuot adawaiz.\nDi las' time da page yah change a 01:51 pon 28 July 2016.\nToermz a Yuus


Iibruu 3 | Bible.is\n1So mi breda an sista we bilang tu Gad, an we im kaal jos laik ou im kaal mi, unu fi kip unu main pan Jiizas. Im a di mesinja we Gad sen wi, an di liida fi di priis dem we go tu Gad fi wi sieka wa wi se wi biliiv iina. 2Gad kaal im an im aalwiez du we Gad se im fi du, jos laik ou Muoziz did du wa Gad tel im fi du wen im did a liid di piipl dem. 3Bot im kom get muo priez dan Muoziz an Gad lif im op aiya dan Muoziz, jos laik ou di wan we bil wan ous get muo big op dan di ous wuda get. 4Kaaz evri ous we de bout, a sumadi bil it, bot a Gad bil evriting. 5Az wan sorvant we elp an liid Gad piipl dem, Muoziz did du wa Gad se im fi du. Im did taak bout di sitn dem we Jiizas wuda se lietaraan. 6Bot Krais Jiizas, im a Gad Bwai Pikni. Gad put im inchaaj an im tek kier a Gad piipl dem an du wa Gad tel im fi du, jos laka ou wan bwai pikni we aalwiez du we im mada an faada tel im fi du wuda luk aafa dem ous an fambili. An ef wi uol aan chrang an gwaan luk tu Gad laik wi buos bout aal di wail, den wi a paat a Gad piipl.\n7So den, jos laik wa di Uoli Spirit se, “Ef unu ier im vais tide, 8du, no get aad-iez an no pie im no main . No galang siem laka wen unu faada faada dem did ton dem bak pan Gad an mek op dem main se dem naa lisn we im se. Dem mek op dem main fi tes im iina di dezot fi si we im ago du. 9A de-so unu faada faada dem did tes mi fi si ou lang mi did ago kip op wid dem, an dem si wa mi du fi faati ier 10A dat mek mi did beks so wid da jinarieshan de, an mi se, ‘Fi dem aat eva a chrie, dem no waahn liv ou mi se dem fi liv an dem naa fala di wie we mi shuo dem.’ 11So mi get beks bad an swier se, ‘Dem wi neva eva kom get da piis de we mi gi; dem naa go eva get fi kom a da plies de we dem kyan jos res!’ ”\n12Mi breda an sista, mek shuor se non a unu no av aat we so wikid dat unu no biliiv iina di Gad we alaiv — di siem wan we mek piipl liv. 13Insteda dat elp unu wan aneda evri die, so langks az a ‘Tide’ it niem, so sin no ful op non a unu aat, an mek it tof op. 14Kaaz wi an Krais Jiizas wi staat wok tugeda, ef wi gwaan uol aan an chos iina im no mata wa, laik ou wi yuus tu du it wen wi did fos staat biliiv iina im. 15Laik mi jos se, dis a wa Gad wod se, ‘Ef unu ier im vais tide, Unu no fi get aad-iez an no pie im no main No galang siem laka wen unu faada faada dem did ton dem bak pan mi an mek op dem main se dem naa go lisn.\n16Kaaz a uu dem piipl de we ier Gad an mek op dem main se dem naa lisn we im se? A neva di siem piipl dem we Muoziz did liid outa Iijip? 17An a uu Gad did beks wid fi faati ier? No di wan dem we did sin an jrap dong ded iina di dezot? 18An a uu Gad swier se naa go eva kom get di piis we im gi, an naa go eva get fi kom a di plies de we dem kyan jos res, iihn? Ef a neva di wan dem we neehn lisn im an du wa im se dem fi du, den a uu? 19So wi si se dem neehn get di piis we Gad gi, an dem neehn get fi go a di plies we dem kyan res, jos kaaz dem neehn biliiv iina im laik ou dem fi biliiv.\nContinue to Iibruu 4 »


Revilieshan 5 | Bible.is\n1Wen mi luk agen, di wan we sidong pan di chuon av wan ruol op buk iina im rait an tai op tait wid sevn chring. Di tu said a di buk av sitn rait pan dem. 2An mi si wan powaful ienjel a shout out iina wan loud vais se, “Uu gud inof fi kot di chring dem an uopm di ruol op buk?” 3Bot nobadi iina evn, nobadi pan ort ar nobadi anda di ort kuda uopm di ruol op buk ar iivn luk iina it. 4So mi staat wan piisa baalin kaaz dem kudn fain nobadi we gud inof fi uopm di buk ar iivn luk iina it. 5Den wan a di elda dem se tu mi, “No bada baal! Luk, di wan we dem kaal di Laiyan we kom fram Juuda Chraib, di powaful wan we kom fram Dievid fambili, im biit di emimi an im no gi iin tu di sitn dem we di enimi waahn im fi du. Im av di powa fi uopm di ruol op buk an fi luus di sevn chring dem we tai it op.”\n6Den mi luk an si wan Biebi Shiip we luk laik dem did kil im bot im kom bak alaiv. Mi si im tan op nier di chuon, an di fuo laiv sitn dem an di elda dem tan op roun im. Im av sevn aan an sevn yai we a Gad Uoli Spirit we im sen aal bout di ort. 7Di Biebi Shiip kom an tek di ruol op buk outa di rait an a di wan we did a sidong pan di chuon. 8Afta im tek it, di fuo laiv sitn dem an di twenti-fuo elda dem fling dong demself infronta di Biebi Shiip. Evri wan a dem did av wan aap an wan guol boul ful a som spais we dem bon we sumel swiit. Da spais de a riili di prieya a Gad piipl dem. 9An dem sing wan nyuu sang: “Yu gud inof fi tek di ruol op buk an fi bos aaf di chring dem, kaaz yu did get kil. An yu tek yu blod bai piipl fi Gad fram evri chraib an langwij an piipl an konchri.\n10An yu ton dem iina wan kindom we ful a priis fi sorv wi Gad, an dem ago ruul pan di ort.”\n11Den mi luk an ier di vais a wan uol iip a ienjel. An ef yu fi ad dem op bout touzn an touzn an touzn — yu kyaahn kount dem. Dem gyada roun di chuon an roun di sitn dem an di elda dem. 12An di uol a dem sing da sang ya iina wan loud vais: “Di Biebi Shiip gud inof fi get nof ana an rispek, kaaz dem did kil im. Im gud inof fi get priez kaaz im wel powaful an im wel rich an wel waiz an im wel chrang. An im gud inof fi get ana an rispek fram evriting we im mek!”\n13Den mi ier evriting iina evn an evriting pan di ort an evriting we anda di ort an we iina di sii sing da sang ya: “Wi gi priez an ana an powa tu di wan we sidong pan di chuon an wi priez di Biebi Shiip tu. Wi priez dem fi eva an eva!” 14Di fuo sitn dem se, “Iemen,” an di elda dem fling dong demself a im fut an gi im ana an priez.\nContinue to Revilieshan 6 »


Kamiunizam - Howling Pixel\nKamiunizam (frahn Latn: communis = "kaman") a suosio-iikanamik chrokcha ahn palitikal idialaji dat promuot di extablishment a iigialitierian, klaasles, stietles sasayati bies pahn kaman uonaship ahn kanchruol a di miinz a prodokshan ahn prapati in jinaral. Ina palitikal sayans, di torm "kamiunizam" somtaim yuuz fi refa tu kamiunis stiet, wahn faam a gobament we paat di stiet apariet aanda wan-paati sistim ahn diklier aliijans tu Maaxizam-Leninizam ar sitn diraiv frahn dat, iibn ef di paati no akchual kliem se idivelop kamiunizam aredi.\nKaal Maax (Jorman: Karl Marx) (Mie 5, 1818 – Maach 14, 1883) a wehn wahn Jorman filasifa, palitikal ikanamis, istuorian, palitikal tioris, suosialajis, an revaluushaneri uu get rietinz az di smadi uu staat kamiunizam. Ihn rait im muos mieja wok, Di Kamiunis Manifesto, wid Friedrich Engels ina 1848. Maax somaraiz im apruoch tu ischri ahn palitix ina di fos lain a di fos chapta a Di Kamiunis Manifesto (1848): Di ischri a evri sasayati we egzis op tel nou a di ischri a schrogl bitwiin di difrahn klaas dem.\nMaax aagyu se kiapitalizam, laik ebri ada suosio-ikanamik sistim ago kriet nof intornal tenshan we ago liid tu di dischokshan a di sistim. Jos laik ou kiapitalizam riplies fyuudalizam, suoshalizam ago tek uova fram kiapitalizam ahn ivenchali liid tu wahn sasayati widoutn stiet ar klaas, we gwaihn kaal pior kamiunizam. Dis ago kom bout afta wahn chranzishan piiriad, “di diktietaship a di Pruolitieriat”, we piipl refa tu az di “woka stiet” ar “demakrasi ron bai di woka dem”. Wen yu taak bout filasifi, Maax a wehn wahn matiirialis ahn nof piipl uu im influens wehna ni’ilis. Di hanalisis we im mek bout ischri kliem se suoshalizam a wahn fiez we apn aredi ina nof paat a di wol.\nLieta, ihn muub gaa hIngglant ahn rait Das Kapital, muosli ina hIngglish. Ihn ded a Landan ina 1883.


2 Timoti 3 | Bible.is\n1Bot nuo dis, iina di laas die dem tingz ago get aad aad. 2Piipl onggl ago bizniz wid demself an dem ago lov moni. Dem ago gwaan buosi-buosi an ful-a demself. Dem ago kos out an biit op biit op dem wan aneda an dem naa go fala wa dem mada an faada se. Piipl naa go gi tangks fi notn an dem naa go av notn fi du wid Gad. 3Dem naa go lov dem wan aneda ar notn we gud. Dem ago taak bad bout dem wan aneda tu. Iina di laas die dem, piipl naa go av no kanchuol uova demself an dem ago gwaan laik dem a wail daag. 4Dem ago ton chrieta an dem ago du bier kielis sitn. Piipl iina di laas die dem ago gwaan laik dem beta dan evribadi els. Insteda lov Gad dem ago lov fi du di sitn dem we dem tingk a fon, iivn ef Gad se dem no fi du dem. 5Dem ago gwaan laik se dem a Gad piipl bot dem naa go riili biliiv iina Gad. Yu si dem piipl ya, no av notn fi du wid dem.\n6Dem de piipl de wi wok dem wie iina piipl fambili an fuul op di uman dem we iizi fi chrik an we a liv iina aal kaina sin an kyaahn kanchuol demself. 7Dem uman ya eva waahn lorn bot kyan neva si di chuut. 8Siem wie Janis an Jambres did go gens Muoziz, a siem wie dem man ya go gens di chuut. Dem faalz tiicha ya, dem main mes op an dem naa tingk chriet. Dem man ya a fiek, dem a no riili Gad piipl. 9Bot dem naa go get faar kaaz jos laik Janis an Jambres, piipl ago si se dem a taak fuulinish.\n10Bot yu Timoti, yu fala wa mi tiich an yu fi liv yu laif laik ou mi liv fi mi laif. Yu nuo wa mi waahn fi du an wa mi biliiv iina. Yu si ou mi lov piipl an ou mi put op wid chobl an neva tap no mata wa. 11Yu nuo bout aal a di sitn dem mi did afi go chuu an ou mi did sofa iina Antiyak, Aikoniyom an Lischra. Mi go chuu aal a dem sitn de an Gad bring mi chuu di uol a dem. 12Az a mata a fak, enibadi we se dem a Gad piipl an a fala Gad, afi go chogl chuu nof sitn tu. 13Bot di wikid piipl dem an di fraad dem ago get fram bad tu wos. Dem ago gwaan chrik piipl an lou demself fi get chrik tu. 14Bot yu si yu Timoti, gwaan uol aan tait tait pan wa yu lorn an wa yu biliiv iina kaaz yu nuo a uu tiich yu. 15Fram yu a likl pikni yu nuo Gad wod we kuda mek yu waiz inof fi biliiv iina Jiizas Krais an mek im siev yu. 16Evri wod we iina Gad wod kom fram Gad. An da Wod de gud fi tiich piipl an fi put piipl iina dem plies wen dem staat se tingz we no iina Gad wod. It gud fi karek piipl an fi tiich dem ou fi liv rait. 17Gad wod wi mek im sorvant dem redi an wi mek dem kyan du aal kaina gud sitn.\nContinue to 2 Timoti 4 »


Filipiyan 3 | Bible.is\n1Mi breda an sista, dem ya a di laas sitn dem we mi av fi se. Mi prie se Krais Jiizas wi mek unu wel api. A no notn fi mi rait tu unu bout di siem sitn dem uova an uova agen. Mata a fak, dem wi elp kip unu sief tu. 2Mi a waan unu, wach out fi di daag aat piipl dem. Wach out fi dem — dem a uol wikid. Wach out fi dem man de we aalwiez a kot kot op dem badi. 3Bot a wi a di piipl we riili get sorkomsaiz — no dem. Wi a di wan we worship Gad iina di Spirit, priez Krais Jiizas, an no buos aaf bout uu wi bi. 4Mi dipen pan Gad iivn duo mi av nof sitn we mi kuda buos bout ef mi did waahn buos. Ef nobadi tingk se dem av notn fi buos bout, mi av nof muor. 5Mi did get sorkomsaiz iet die afta mi baan. Fi mi mada an faada a baan Izrelait. Mi kom fram Benjamin chraib a piipl dem. Mi a Iibruu iina evri wie. Wen it kom tu di Laa, mi a wan Farisii we du evriting we di Laa se fi du. 6Mi did so siiriyos fi du we mi tingk Gad di se fi du dat mi yuus tu mek Jiizas piipl dem sofa bad bad, kaaz mi did tingk dem did a go gens Gad. Wen it kom tu du we di Laa se, notn neva lef we mi neva du. So nobadi kudn paint no fingga pan mi.\n7Bot aal a dem sitn de wa mi yuus tu dipen pan fi mek mi rait iina Gad yai, dem komiin laik gyaabij nou. Dem no mek no sens nou dat mi an Krais Jiizas kluos. 8Bot a no onggl dat, mi si se aal a dem sitn de no wot notn. Dem kyaahn kom kluos tu di powa we kom wen yu nuo mi Laad Jiizas Krais. Wen yu nuo Jiizas Krais, notn at aal kyaahn kom kluos tu dat. Evriting els komiin laik gyaabij tu mi nou. Mi gi op evriting fi get fi nuo Krais Jiizas an dat a di onggl ting we mata tu mi nou. 9Mi waahn Jiizas fi tek ful kanchuol a mi — badi an suol. Mi naa dipen pan notn we di Laa se, ar we mi kyan du fi mek miself rait iina Gad yai. Mi a dipen pan di rait sitn dem we Jiizas du, kaaz fi get rait iina Gad yai yu afi dipen onggl pan wa Jiizas du. 10Aal mi kier bout a fi nuo Krais Jiizas, an dat di powa we mek im kom bak alaiv wi wok iina mi. Mi waahn fi kyan go chuu eniting we mi afi sofa fi du we Gad waahn mi fi du, siem laik ou Krais Jiizas go chuu we im did sofa fi du we Gad did waahn im fi du. An siem laik ou im ded fi di rait riizn, mi mek op mi main fi ded fi im tu, 11so dat, iina som kaina wie, mi kyan en op mongks di wan dem we kom bak alaiv afta dem ded.\n12Mi naa se mi riich we mi waahn fi riich aredi, ar dat evriting we Jiizas kaal mi fa mi a it aredi. Bot mi a pres aad aad fi ton di kaina sumadi Krais Jiizas pik an waahn mi fi bi. 13Mi breda an sista, mi naa se mi a evriting we Krais Jiizas waahn mi fi bi yet. Bot da wan sitn ya mi a mek shuor a, mi naa luk bak pan di sitn dem we mi ton we fram. Mi a pres aad aad an a luk infronta mi an a riich fi wa a kom. 14Mi a push aad fi go chuu an finish di ries an fi get di sitn dem we Gad pudong iina evn fi mi, kaaz a dat Gad kaal mi fi chos Krais Jiizas fa.\n15So aal a wi we tingk di wie Krais Jiizas waahn wi fi tingk, wi fi gwaan tingk da wie de. Bot ef non a unu no si tingz da wie de, Gad wi shuo unu an mek unu andastan wa mi se. 16Eni wie, mek wi gwaan uol aan pan wa Gad mek wi nuo aredi.\n17So breda an sista, aal a unu fi liv laik ou mi liv. Luk fi di piipl dem we liv laik ou mi liv an fala dem. 18Di sitn dem we mi a tel unu nou mi did tel unu bout dem nof taim aredi. An nou dat mi a tel unu agen, dem a mek mi baal kaaz nof a dem piipl de we a kaal demself Krais Jiizas falara, dem a muuv laik se dem a Krais Jiizas enimi — Krais Jiizas we ded pan di kraas. 19Dem piipl de, fi dem gad a dem beli an wa dem badi waahn. Di sitn dem we dem shuda shiem bout, a dem sitn de dem a buos bout. Di onggl ting we ful op dem main a di sitn dem we iina da worl ya. Gad gweehn mash dong dem piipl de. 20Bot evn a fi wi konchri. An a de-so di wan we siev wi de, Jiizas Krais wi Laad, an wi kyaahn wiet fi im kom bak! 21Im ago yuuz im powa an kanchuol evriting. An im a go yuuz da siem powa de an chienj wi wiik badi dem, an mek dem komiin laik fi im powaful badi.\nContinue to Filipiyan 4 »


Ifijan 1 - Holy Bible [Jamaican Bible]\nMi a Paal. Gad pik mi fi bi wan a Jiizas Krais apasl, kaaz a dat im did waahn. Mi a rait da leta ya tu aal a Gad piipl we de iina Efisos an we riili chos iina Jiizas.\nMi a prie se Faada Gad an wi Laad Jiizas Krais, wi shuo unu lov iivn duo wi no dizorv it an gi unu piis iina unu aat.\nWi priez Gad. Im a di Gad an Faada fi wi Laad Jiizas Krais. Kaaz wi an Krais Jiizas a wan, Faada Gad mek wi spirit api an mek wi kyan tek paat iina evriting gud we kom fram evn.\nFram wie bak wen, bifuo Gad mek di worl, im pik wi an mek wi an Jiizas wan. Im pik wi, so dat wi kyan liv kliin an no av notn bad iina wi laif fi kip wi we fram im. Siek-a ou im lov wi,\nim mek op im main fram wie bak wen se im wuda tek wi fi im pikni dem, siek-a wa Jiizas Krais wuda du. A dat im did waahn an it mek im api.\nIm du aal dem sopm ya so dat wi wuda priez im fi ou im gud an kain tu wi. An im shuo wi ou im gud an kain tu wi wen im sen Jiizas tu wi.\nJiizas gi op im laif pan di kraas an fi im blod mek wan wie fi frii wi an paadn wi fram wi sin dem. A chuu Gad gud an kain mek dem sopm ya kyan apm.\nAn im did riili gud an kain tu wi — gud an kain kyaahn don. Pan tap a dat, im mek wi waiz an kyan andastan evriting.\nAn kaaz Gad did waahn wi fi nuo, im tel wi aal a im plan dem we nobadi neva nuo bout. Fram di staat, im did mek op im main fi yuuz Jiizas fi du aal a di sitn dem wa im plan.\nWen Gad mek op im main se di taim rait, im wi mek Jiizas ruul an av powa uova evribadi an uova aal a di sitn dem we iina evn an wa de pan di ort.\nGad mek evriting apm jos laik ou im plan dem fi apm, an fram wie bak wen, im pik wi fi bi im piipl siek-a Jiizas an wa im wuda du.\nIm pik wi, so dat wi, we a did di fos wan dem fi chos iina Krais Jiizas, wuda kaaz piipl fi priez Gad, wen dem si ou im big an powaful.\nAn wen unu did ier Gad wod — di chuu mesij we siev unu — wen unu biliiv iina Krais Jiizas, Gad gi unu im Uoli Spirit we im did pramis, fi shuo se unu a fi im.\nDi Uoli Spirit a onggl paat a aal a wa Gad pramis fi gi wi. Wi wi get di ada sitn dem wen im don frii aal a im piipl dem. Im du it da wie de so dat piipl wuda priez im wen dem si ou im big an powaful iina evri wie.\nSo nou, siek-a aal a dem sitn ya, fram di fos taim mi ier se unu chos iina di Laad Jiizas an dat unu lov Gad piipl,\nmi no tap gi tangks fi unu wen mi a prie.\nMi prie se di Gad fi wi Laad Jiizas, di Faada we big an powaful iina evri wie, wi kaaz unu fi waiz an andastan evriting, so dat unu kyan nuo im beta.\nMi prie se Gad wi uopm unu main, so unu kyan andastan di sitn dem we im kaal wi fi tek paat iina. An mi prie se unu wi andastan se di sitn dem we Gad pramis fi gi im piipl dem big an nof.\nPan tap a dat, mi prie se unu wi andastan se notn kyaahn mach fi im powa we a wok fi di piipl we chos iina im. Da powa de a di siem chrang chrang powa\nwe im yuuz mek Jiizas kom bak alaiv an gi im di tap-a-tap pozishan saida im iina evn.\nFram im ai pozishan wich paat im sidong iina evn, Krais Jiizas ruul uova evri spirit we av powa fi ruul iina dem taim ya an iina di worl we a kom.\nGad put evriting anda Krais Jiizas fut an gi im powa uova evriting. An Gad mek im di liida fi di choch.\nNou, di choch a Jiizas badi. Jiizas gi di choch laif, an a im gi evriting evriwe laif.


Aks 27 | Bible.is\n1Afta dem mek op dem main se wi shuda siel go Itali, dem ton Paal an som ada prizna uova tu Juuliyos wan ed fi onjrid suoja. Im a did paat a di ruula big big gruup a suoja. 2Wi go pan wan ship we did a kom fram Ajramitiyom. Di ship did plan fi tap a som difrant difrant plies pan di Iezha sii kuos. So wi siel out an Ieristaakos fram Masiduoniya we iina Tesalonaika go wid wi.\n3Di neks die wi tap a Saidan. Juuliyos did kain tu Paal an lou im fi go luk fi im fren dem so dem kuda gi im di sitn dem we im niid. 4Afta dat wi siel out an stie pan di sief said a Saipros kaaz di briiz did tuu chrang fi wi. 5Afta wi siel paas Silisiya an Pamfiliya, wi tap a Maira iina Lishiya. 6Wen wi tap a Maira di ed fi onjrid suoja si wan ship fram Aligzanjriya we did a go a Itali, so im put wi pan it. 7Di briiz did so chrang dat fi kopl die, wi did afi siel sluo sluo so wi bieli manij fi riich nier Naidos toun. Kaaz di briiz did stil so chrang, wi kudn go no forda, wi did afi siel pan di sief said a Kriit nier Salmuoni. 8Wi gwaan siel pan di sief said a Kriit an bieli manij fi riich a wan plies niem Fier Ievnz nier Lasiiya toun.\n9Nof die did paas an it neva sief fi dem siel no muor kaaz di speshal die wen piipl go fi get dem sin paadn did paas. So Paal waan dem se, 10“Man ou mi si'it, ef wi gwaan siel it naa go ton out gud fi wi. Di ship an evriting we wi a kyari ago mash op an nof piipl ago ded.” 11Bot insteda lisn tu Paal, di ed fi onjrid suoja lisn wa di kyaptin an di man we uon di ship se. 12Kaaz we di ship did de neva sief fi spen di winta, muos a uu did de pan di ship mek op dem main se dem naa tan de, so di kyaptin siel out. Dem did a luk se som ou dem wuda riich Fiiniks nier Kriit we di briiz did a bluo fram an spen di winta de.\n13Wen wan briiz we neva so chrang staat bluo fram di sout, dem tingk se dem kuda siel out laik ou dem did plan, so dem jraa op di ship angka an siel out. Bot dem kip nier Kriit shuor. 14No tuu lang afta dat wan powaful staam niem di “Naatiista” bluo dong kraas Kriit. 15Di ship get kech op iina di staam an kudn manij it, so wi gi op an mek di staam bluo wi we it waahn wi go. 16Wi siel paas wan likl ailan niem Kyaada, we wi bieli manij fi kanchuol di likl buot fi di ship an kip it sief. 17Afta dem lif op di likl buot put pan di ship, dem yuuz ruop anda di ship fi tai it op. Dem du dat kaaz dem did fried di ship mait go jam iina di san il nier Libiya we di waata neva diip. Den dem jrap angka an mek di briiz gwaan bluo di ship. 18Di neks die di wie di staam did a bata di ship so bad, dem staat fling som a di sitn dem we did de pan di ship iina di sii. 19An pan di tord die, dem siem wan tek op som a di sitn dem we a paat a di ship an fling dem iina di sii. 20Afta wi kudn si no son ar staar fi wan lang lang taim, an di staam kip aan a bata wi, wi did shuor se wi don fa, notn kudn siev wi.\n21Nof a di man dem neva fiil fi notn fi iit, so Paal tan op mongks dem an se tu dem se, “Unu shuda did lisn tu mi man wen mi did tel unu se wi neva did fi lef outa Kriit. Kaaz ef unu did lisn, wi neva wuda sofa so an luuz so moch. 22Bot lisn tu mi nou, tek aat, kaaz non a wi naa go ded, bot di uol ship ago mash op. 23Mi nuo dat kaaz laas nait di Gad we mi bilang tu an we mi sorv sen wan ienjel tu mi an im se tu mi se, 24‘No fried Paal! Yu afi go tan op infronta Siiza, an Gad so gud iivn duo piipl no dizorv it, im naa go mek non a di man dem we a siel wid yu ded.’ 25So unu tek aat man, kaaz mi chos iina Gad. An mi shuor se evriting ago ton out siem laik ou im tel mi se it wuda go. 26Bot di ship ago krash pan wan ailan.”\n27Wan nait, afta wi did de a sii fi tuu wiik, di staam did a bluo wi kraas di Ajriyatik Sii. Wen it did riich bout migl nait, di siela dem did biliiv se dem de nier lan. 28So dem jrap wan ruop wid sitn evi tai tu it fi chek ou diip di waata bi. Dem fain out se dem di de wan onjrid an twenti fut diip. Afta dem siel likl forda dem chek agen an fain out se di waata did nainti fut diip. 29Dem did fried se wi did ago krash pan di riif, so dem jrap fuo a di ship angka dem fram di baka di ship, an prie fi die lait. 30Di siela dem did waahn fi get we fram di ship, so dem let dong di likl buot iina di waata an gwaan laik se a angka dem did a chuo fram infronta di ship. 31Bot Paal se tu di ed fi onjrid suoja se, “Ef di siela dem no tan pan di ship yu kyaahn riich a shuor alaiv.” 32So di suoja dem kot di ruop dem we did tai op di buot an mek it jrap iina di waata an bluo we.\n33Wen die suun lait, Paal beg dem fi iit sopm. Im se, “Tide mek fuotiin die sins unu a wori unuself an no iit notn. 34So unu kom aan nou man, iit sopm, ar unu naa go mek it. An non a unu naa go luuz no iivn wan dege-dege ier aaf a unu ed.” 35Afta im se dat, Paal tek bred an gi Gad tangks infronta aal a dem. Den im brok it an staat fi iit it. 36So aal a dem tek aat an iit sopm tu. 37A did tuu onjrid an sevnti-siks a wi de pan di ship. 38Afta dem don nyam aal wa dem waahn, dem fling di res a sitn dem pan di ship iina di waata.\n39Wen die lait, dem neva rekanaiz di plies, bot dem si wan ieriya we luk laik wan bie wid wan biich. So dem mek op dem main fi chrai an ron di ship pan di san bangk. 40So dem kot aaf di angka dem aafa di ruop an lef dem iina di sii. Dem luus di chien aafa di sitn dem we fi ton di ship, put op di big big piis a klaat we dem yuuz fi kech di briiz, ton roun di ship an ed fi di biich. 41Bot dem ron iina di san wich paat di waata shalo. Di front a di ship jam an faasn iina di san an kudn muuv. Di wiev dem krash so aad gens di baka di ship dat it brok op iina piisiz.\n42So di suoja dem plan fi kil di prizna dem so dat non a dem kudn jomp iina di sii an get we. 43Bot di ed fi onjrid suoja neva waahn dem fi kil Paal, so im neva mek di suoja dem kil non a di prizna dem. So im gi aada se aal uu kyan swim fi jomp aaf fos an swim go a lan, 44an di wan dem we kyaahn swim fi enj aan pan piis a plangk ar eniting we brok aafa di ship an fluot go a shuor. An a so aal a dem riich lan sief.\nContinue to Aks 28 »


Bible Verses On The Topic: Number 8 -> Math Signs\nMath Signs: [Number 8]\nUnu afi waiz ef unu waahn andastan dis ya. Enibadi we waiz kyan ad op di wail animal nomba, kaaz a man nomba. Im nomba a 666.\n1 Korintiyan 6:9-11\n Unu no nuo se di wikid naa go av no paat iina Gad kindom? No bada fuul unuself! Di piipl dem we tek paat iina aal kain-a seks sin an we worship faalz gad naa go tek paat iina Gad kindom. Piipl we sliip wid piipl dem no marid tu, piipl we sel dem badi fi moni, man we sliip wid man an uman we sliip wid uman, dem naa go si Gad kindom at aal. Bot a no dem wan, piipl we tiif, piipl we waahnti-waahnti, piipl we eva a get jongk, piipl we tek dem mout tier dong ada piipl an piipl we chrik piipl fi get dem moni, no iivn wan a dem a-go tek paat iina Gad Kindom niida. An a dem de kain-a piipl som a unu yuus tu bi. Bot Gad did wash unu an mek unu kliin. Im sen im Uoli Spirit fi taak tu unu aat so dat unu an wi Laad Jiizas Krais kuda ton wan. An wen unu ton wan, im tek we unu sin.\n Bot no meja out iina di yaad we mi ous de, kaaz mi gi da paat de tu di piipl dem we a no Juu. Dem a-go tek kanchuol a di uoli siti an ruul it fi faati-tuu mont. An mi a-go gi mi tuu sorvant dem powa fi priich mi mesij fi wan touzn, tuu onjrid an siksti die. Dem a-go av aan som rof kluoz fi shuo se dem wel sad an dem aat a baal out fi di piipl dem.”\n Dem did lisn tu im aad aad kaaz fi wan lang lang taim dem kudn biliiv di sitn dem we dem si im du. Bot wen dem biliiv di gud nyuuz we Filip did a priich bout Gad kindom an Jiizas Krais, evribadi, man an uman go get baptaiz. Aal Saiman biliiv an get baptaiz tu. Im fala Filip evriwe im go an im kudn biliiv di mirikl dem we Filip did a du. Wen di apasl dem iina Jeruusilem ier se di piipl iina Samieriya biliiv an staat fala Gad wod, dem sen Piita an Jan tu dem. Wen dem riich dem prie fi dem dat di Uoli Spirit wuda kom tek kanchuol a dem. (Kaaz di Uoli Spirit neva tek kanchuol a non a dem yet. Filip did onggl baptaiz dem kaaz dem did biliiv di Gud Nyuuz bout Jiizas.) So Piita an Jan put dem an pan dem an di Uoli Spirit kom liv iina dem. Wen Saiman si se piipl get di Uoli Spirit wen di apasl dem put dem an pan dem, im chrai fi bai powa fram dem. Im se, “Gi mi da powa ya tu mek mi kyan put mi an pan piipl an mek dem get di Uoli Spirit.” Piita se, “Mi uop se yu an yu moni go a el kaaz yu tingk se yu kuda bai di Uoli Spirit wa Gad gi piipl! Yu no av no paat iina da wok ya, kaaz yu aat no rait iina Gad yai. Ton we fram di wikid sitn dem we yu a tingk bout an prie an beg Gad fi paadn yu. Da wie de im mait-a paadn yu fi di wikid sitn dem we yu av iina yu aat, kaaz mi si se yu grojful an bad main an sin av yu laik wan prizna.” Den Saiman se tu dem, “Unu prie tu di Laad fi mi so dat non a di sitn dem we unu taak bout wi no apm tu mi.”\n1 Korintiyan 6:9\nUnu no nuo se di wikid naa go av no paat iina Gad kindom? No bada fuul unuself! Di piipl dem we tek paat iina aal kain-a seks sin an we worship faalz gad naa go tek paat iina Gad kindom. Piipl we sliip wid piipl dem no marid tu, piipl we sel dem badi fi moni, man we sliip wid man an uman we sliip wid uman, dem naa go si Gad kindom at aal.\nJan a neehn di lait. Im did onggl kom fi tel piipl bout di lait.\n Infronta di chuon mi si wan sii we luk laik glaas, we klier laik kristal. Iina di migl an roun di chuon, mi si fuo sopm. Dem av yai a front an yai a bak. Di fos sitn luk laik wan laiyan, di sekan wan luk laik wan kou, di tord wan fies luk laik wan man fies, an di fuot wan av wing laik wan iigl. Evri wan a di fuo sopm dem av siks wing an di uol a dem badi plos dem siks wing dem ful op a yai. Dem av yai aal anda dem wing. Die an nait dem neva tap se: “Uoli, uoli, uoli Laad Gad a yu av aal di powa. Yu did de bout fram wie bak wen, yu aalwiez a-go de bout, an a yu a-go kom baka ort.”\nan aal a di piipl dem worship di jragan tu, kaaz im did gi di wail animal powa, an dem worship di wail animal a se, “Nobadi no powaful laik di wail animal? An nobadi kyan mek waar gens im?”


1 Korintiyan 13:7\nPiipl we av lov iina dem aat neva eva gi op no mata wa apm tu dem an dem neva tap biliiv iina Gad. Piipl we av lov iina dem aat chos Gad fi tek kier a dem an dem wi go chuu eniting we riich dem an no fos ar komplien.\n1 Piita 5:7\nEvriting we unu a wori an fret bout, gi it tu im, kaaz im kier bout unu.\n2 Korintiyan 5:7\n(An iivn duo wi kyaahn si it wi nuo wi a-go get it kaaz wi no liv wi laif bies pan wa wi kyan si wid wi yai dem bot pan wa wi biliiv.)\n2 Korintiyan 12:9\nBot im tel mi se, “Mi wi gud tu yu, an dat a aal yu a-go eva niid, kaaz wen yu wiik, a da taim de yu wi riili si fi mi powa.” So mi api fi buos bout di sitn dem we mek mi wiik. Mi wi buos bout dem so dat Krais Jiizas powa wi kova mi an protek mi.\nUnu no fi lov moni. Unu fi satisfai wid wat-eva unu av, kaaz Gad se, “Mi naa go lef unu non at aal. Nuo mi naa lef unu fi fen fi unuself.”\n“Gad blain dem an im mek dem aat tof, so dem kyan niida si wid dem yai, ar andastan iina dem main, ar ton tu mi, Gad, an chienj dem wiez so mi go mek dem get beta.”\n“No wori unuself. Chos iina Gad, an chos iina mi tu.\n“Mi tel unu dem sitn ya so dat unu kyan av piis iina unu aat kaa mi an unu a wan. Iina da worl ya, unu gweehn av chobl an sofarieshan. Bot no fret! Mi don win di fait wid di worl.”\nJiizas se tu dem se, “Wa mek unu fraitn? Wa mek unu no biliiv?\nIer wa mi a se, an a chuu mi a taak, ef nobadi se tu da mountn ya, ‘Git op an go fling yuself iina di sii,’ ef im riili biliiv iina im aat an no staat wanda ef it riili a-go apm, it wi apm fi’im fi chuu.\nWi nuo se aal di piipl we lov Gad an we Gad kaal fi tek paat iina im plan, wi nuo se Gad wok wid dem fi mek shuor se no mata wa apm, evriting wok out fi fi dem gud.\nNo mek di piipl we de iina di worl tel unu ou fi liv. Insted-a dat mek Gad chienj di wie ou unu tingk so dat im kyan chienj di wie ou unu a liv. Da wie de unu wi nuo aal a wa Gad waahn unu fi du — unu wi nuo we rait, unu wi nuo wa mek Gad api an unu wi nuo ou im waahn unu fi liv.\n1 Korintiyan 6:19-20\n Unu no nuo se unu badi a di ous fi di Uoli Spirit we Gad gi unu? Unu no de pan unu uon. Gad pie nof fi unu wen im sen im Bwai Pikni fi ded fi unu. So tek kier a unu badi an liv rait so dat piipl wi nuo se unu bilang tu Gad.\n “Aal a unu we taiyad an bordn dong unu kom tu mi an mi wi mek unu get fi res. Jos laka ou di kou tek di wudn yuok pan dem shuolda, a so unu fi tek op di sitn dem we mi tel unu fi du, an tek iin wa mi a tiich, kaa mi wi tek taim wid unu, an mi riili ombl, an unu wi get fi res unu suol. Kaaz di sitn dem we mi a tel unu fi du, dem iizi an di luod we mi de gi unu — lait.”